กรณ์เชื่อปัญหาแผ่นดินไหวทำนักท่องเที่ยวมาไทยเพิ่ม
รมว.คลังเชื่อปัญหาแผ่นดินไหว-สึนามิทำให้นักท่องเที่ยวต่างชาติหันมาเที่ยวประเทศไทยเพิ่ม
21 มี.ค. 2554

รมว.คลังเชื่อปัญหาแผ่นดินไหว-สึนามิทำให้นักท่องเที่ยวต่างชาติหันมาเที่ยวประเทศไทยเพิ่ม
นายกรณ์ จาติกวณิช รมว.คลัง กล่าวว่า ในระยะสั้นการท่องเที่ยวไทยยังได้รับปัจจัยหนุนจากปัญหาแผ่นดินไหวและสึนามิในประเทศญี่ปุ่น เนื่องจากมีนักท่องเที่ยวในภูมิภาคจำนวนมากยกเลิกการเดินทางไปท่องเที่ยวในประเทศญี่ปุ่น และมาเที่ยวในประเทศไทย ทำให้ยอดการจองโรงแรมตามสถานที่ท่องเที่ยวทั่วประเทศเพิ่มขึ้น
นอกจากนี้ ในระยะยาว เชื่อว่า นักลงทุนญี่ปุ่นจะหันมาขยายการลงทุนในตลาดต่างประเทศมากขึ้น รวมถึงประเทศไท เพื่อกระจายความเสี่ยง ซึ่งจะเป็นผลดีต่อระบบเศรษฐกิจของไทย
นายกรณ์ กล่าวว่า รัฐบาลยังตรึงราคาขายปลีกน้ำมันดีเซลไม่เกิน 30 บาทต่อลิตรไปจนถึงเดือนเม.ย. 2554 โดยรัฐบาลได้ติดตามสถานการณ์ความรุนแรงในประเทศลิเบีย และประเทศในกลุ่มตะวันออกกลางอย่างใกล้ชิด เพราะมีผลกระทบต่อราคาน้ำมัน ก็จะมีผลต่อภาพรวมเศรษฐกิจของประเทศไทย
ในส่วนของการผลักดันพระราชบัญญัติ (พ.ร.บ.) ที่ดินและสิ่งปลูกสร้าง จะไม่ทันในการพิจารณาในการประชุมสภาสมัยปัจจุบัน แต่เชื่อว่าภายหลังจากมีการเลือกตั้ง รัฐบาลชุดใหม่ก็น่าจะเร่งดำเนินการให้สามารถบังคับใช้ พ.ร.บ. ดังกล่าวได้ภายใน 1 ปี